
Африкэм и етIуанэ командэ къыхэхари къапэщIэтыфакъым
Япэ дивизионым 2013 — 2014 гъэхэм щекIуэкIыну зэхьэзэхуэм зыхуэзыгъэхьэзыр «Спартак-Налшыкым» Тыркум аргуэру зэныбжьэгъугъэ зэIущIэхэр щригъэкIуэкIащ.
Мэкъуауэгъуэм и 25-м ди щIалэхэр тIэунейрэ IущIащ Африкэм и етIуанэ командэ къыхэхам. «Спартак-Налшыкым» щыджэгухэмрэ абы хагъэхьэну зыкIэлъыплъхэмрэ зэхэту япэщIыкIэ губгъуэм кърагъэхьащ. Абыхэм 3:1-уэ я хьэрхуэрэгъухэр хагъэщIащ. Гуэщокъуэ Арсен топитI дигъэкIащ, къищынэмыщIауэ, къыхэжаныкIащ ди командэм хагъэхьэну зыкIэлъыплъ, зи цIэр зэкIэ кърамыIуэ щIалэр.
ЕтIуанэ зэIущIэм щыджэгуащ «Спартак-Налшыкым» и футболист нэхъыфIхэр. Ахэр Африкэм и командэ къыхэхам 8:0-у текIуащ. Топхэр дагъэкIащ Медведевым (3), Сирадзе (3), Тимошиным, Руа.
Вэсэмахуэ ди щIалэхэм иужьрей зэныбжьэгъугъэ зэIущIэр Тыркум щрагъэкIуэкI зыгъэсэныгъэм щрагъэкIуэкIащ. Хьэрхуэрэгъу къахуэхъуа Азербайджаным и «Симург» командэр налшыкдэсхэм ерыщу къапэщIэтащ. АрщхьэкIэ джэгум и 70-нэ дакъикъэм Гуэщокъуэ Арсен топ закъуэр яхудигъэкIри, 1:0-у «Спартак-Налшыкыр» текIуащ.
Дыгъуасэ ди щIалэхэм Налшык къагъэзэжащ. Тыркум абыхэм зыщыхуагъэхьэзыращ мы тхьэмахуэм щIэзыдзэну, Урысей Федерацэм футболымкIэ и япэ дивизионым и чемпионатым. Зыгъэсэныгъэхэм къадэкIуэу, зэныбжьэгъугъэ зэIущIиплI ирагъэкIуэкIати, псоми щытекIуащ.
Ди щIалэхэр зэбграш
«Спартак-Налшыкымрэ» Урысей Федерацэм и щIалэгъуалэ командэ къыхэхамрэ я гъуащхьауэ щIалэщIэ Болэ Руслан премьер-лигэм щы-джэгу «Краснодар»-м и щIыхьыр дяпэкIэ ихъумэнущ.
Илъэс 19 зи ныбжь Болэ Руслан къыщалъхуари топджэгум зыщыхуигъэсари Налшыкщ. 2010 гъэм «Спартак-Налшыкым» и щIалэгъуалэ гупым хагъэхьащ. Абы лъандэрэ ди республикэм и щIыхьыр ихъумэу къэралпсо утыку итщ. 2012 гъэм «Спартак-Налшыкым» хэту премьер-лигэм джэгун щригъэжьащ икIи иджы зыхыхьа «Краснодар»-м зы топ щыхудигъэкIащ.
И ныбжьыр илъэс 16 хъууэ Урысей Федерацэм и ныбжьыщIэ командэ къыхэхам ар ирагъэблэгъащ икIи абы лъандэрэ зэпымыууэ ираджэ, я хьэрхуэрэгъухэм топ зыбжанэ яхудигъэкIынуи хунэсащ. Зэныбжьэгъугъэм и кубокыр мы гъэм и пэщIэдзэм къихьащ.
Болэ Руслан илъэсищкIэ «Краснодар»-м хэтыну Iэ тридзащ. А командэ дыдэм ехъулIэныгъэ иIэу иджыпсту щоджэгу нэгъуэщI ди зы лъахэгъуи — гъуащхьэхъумэ Нэхущ Руслан.
Жыласэ Заурбэч.
Министерствэхэм я зэхьэзэхуэ
КъБР-м и министерствэхэмрэ ведомствэхэмрэ я лэжьакIуэхэм илъэс къэс ирагъэкIуэкI спартакиадэм хэту, Къэбэрдей-Балъкъэрым и Парламентыр илъэс 75-рэ зэрырикъум ирихьэлIэу, Налшык и «Спартак» стадионым футбол цIыкIумкIэ зэпеуэ щызэхаублащ.
КъБР-м Лэжьыгъэмрэ социальнэ зыужьыныгъэмкIэ и министерствэм бжыгъэр 4:2-уэ ФинансхэмкIэ министерствэм и гупыр хигъэщIащ, Спортымрэ туризмэмкIэ министерствэм и футболистхэр 5:2-уэ ТранспортымкIэ, связымрэ гъуэгу хозяйствэмкIэ министерствэм текIуащ.
КIэух зэIущIэм саугъэт нэхъыщхьэхэм щыщIэбэнынущ. Абы щызэпэщIэтынущ финал ныкъуэм щытекIуахэу Спортымрэ туризмэмкIэ, Лэжьыгъэмрэ социальнэ зыужьыныгъэмкIэ министерствэхэр.
Гъэунэ Светланэ,
КъБР-м Спортымрэ туризмэмкIэ
и министерствэм и
пресс-IуэхущIапIэм и лэжьакIуэ.
